Matovič, Igor, podpredseda vlády a minister financií SR (2021-05-27):
Čiže ďalší návrh SaS, nevyplatiť policajtom odchodné 30 mil. eur, to považujete za grécku cestu, keď tým tisíc, tisícke policajtom, ktorí si to odmakali v Policajnom zbore, lebo zvyčajne odchádzajú tí, ktorí robili viac, ako je počet rokov, aby získali nárok na odchodné, tak to by bolo fér týmto ľuďom ukázať dlhý nos a povedať im, že im to nedáme? To je zákonný nárok. To je zákon o sociálnom zabezpečení príslušníkov Policajného zboru. Čiže naozaj považujete za grécku cestu, keď len dodržíme zákon? Je podľa vás grécka cesta, o ktorej hovorí váš predseda finančného a rozpočtového výboru, keď covidovým oddeleniam nezobereme 22 mil. eur, ako ste navrhli? Keď nezobereme zdravotným sestrám a lekárom, ktorí tam pracujú, 22 mil. eur? To je grécka cesta? Keď nezobereme rodičom 15 mil. na pandemickom rodičáku? Keď im nezrušíme navýšenie na 100 % ich príjmu, péenky a óčeerky? Znova 15 mil. eur? To je grécka cesta, plniť sľuby podľa vás? Je grécka cesta, keď teda povieme, že 30 mil. eur za vakcíny Pfeizer, hoci sú zazmluvnené cez Európsku komisiu, jednoducho nezaplatíme? A budeme ľudí klamať, že zaplatia to, možno to zaplatia zdravotné poisťovne, ako ste napísali do toho materiálu, že možno by to mohli zaplatiť ony? To naozaj vy si myslíte, že rozpočet sa dá robiť že možno? Že vy si poviete pri každej položke, však možno to zaplatí Ježiško a Panenka Mária a tuto zdravotná poisťovňa a podľa toho sa napíše rozpočet? To naozaj si myslíte (zaznievanie gongu), že toto sú pravidlá robenia rozpočtu, strana odborníkov a hlas rozumu? (Ruch v sále. Zaznievanie gongu.) Naozaj si myslíte, že je vydať sa gréckou cestou, keď chorým ľuďom, ktorí sú už pozitívni, sú v nemocnici, kúpime liek regeneron, ktorý zachránil amerického prezidenta? Áno, stojí dvetisíc eur na osobu. To naozaj vám pripadá dvetisíc eur na osobu na záchranu života veľa? To nie je toľko hodné? Prečo? Lebo je dôchodca? Alebo čo sa tomu človeku stalo, že (zaznievanie gongu) vám nie je hodný za dvetisíc eur? Naozaj je grécka cesta, keď dovolíme ministerstvu práce, sociálnych vecí a rodiny, aby naďalej ľuďom, ktorí prepadnú cez záchranné sociálne siete, naďalej vyplácali na osobu 300 eur ako SOS dotáciu? To je grécka cesta? Opäť výdavok, ktorý sme spoločne schválili, s ktorým sme súhlasili, s ktorým ľudia počítajú. To sa jednoducho nedá, veci, ktoré vy navrhujete, len tak zhodiť zo stola, kým neprijmete rozhodnutie, že zastavíme tú pomoc, kým nezrušíte zákonom tú pomoc alebo neprijme vláda uznesenie, že pomoc sa zastavuje. Naozaj považujete za správne, aby sme v tejto ťažkej kríze išli ďalej tak, že si nevytvoríme žiadnu rezervu na COVID? To naozaj chcete klamať ľudí, že v nasledujúcom polroku nebudeme mať žiadne výdavky na COVID, hoci sme v prvom polroku mali výdavky viac jako 3 mld. eur na COVID? To naozaj chcete vysvetliť ľuďom, že čo i len desatina, keď boli tam tri miliardy a teraz si robíme rezervu 300 mil., že to je mrhanie a to je rozpočtovo nezodpovedné? Naozaj chcete ďalej ľudí klamať, že vytvoriť si rezervu automaticky znamená, že tie peniaze sme hodili do studne, že sme ich prejedli? To naozaj sme tak hlboko klesli? Naozaj chcete pokračovať v tomto bohapustom klamárskom populizme voči ľuďom, ktorí sa nevyznajú? Naozaj chcete zneužívať nevedomosť voličov na to, aby ste takto povrchne a populisticky získavali hlasy na úkor vašich koaličných partnerov? Naozaj si budeme klamať, že 148 mil. eur na to, aby sme mohli čerpať plán obnovy, tam nemusí byť? Na jednej strane sa chválime tým, že sme získali šesť miliárd eur na pomoc zo strany Európskej komisie cez plán obnovy, a vieme, že na to, aby sme mohli čerpať tie peniaze, potrebujeme najprv zaplatiť za tie projekty, ktoré sa zrealizujú, a následne nám ich preplatia, a vy idete ľuďom hovoriť, že nie, netreba, lebo jednoducho potrebujete škrkať? A nepoviete tým ľuďom, že takto by sme sa okradli len samých seba? Ste hrdí na takúto politiku? Ja nie. A hanbil by som sa, ak by som ju robil. A ešte k tým vyjadreniam pána predsedu finančného a rozpočtového výboru. Marián tvrdí, že máme zreálniť príjmy. Chýbajú mu zreálnené príjmy v tomto návrhu rozpočtu. Zároveň hovorí, že takto si minister financií alebo ministerstvo financií vytvára šedú zónu na nadpríjmy. Takto sa to nerobí s dovetkom. A chcem k tomu doplniť jedno, že toto je len znakom toho, že, bohužiaľ, predseda rozpočtového a finančného výboru vôbec nepozná zákon o rozpočtových pravidlách... (Hlasné vyjadrenia nesúhlasu v sále. Zaznievanie gongu. Prerušenie vystúpenia predsedajúcim.)